Papersnake/gushiwen huggingface dataset:
和栾城客店题壁诗
夏子龄（清代）

几曾勾漏乞灵丹，归计茫茫且就官。不少顽民牛自带，生憎悍吏虎而冠。

流离始觉承平乐，守土方知保障难。慷慨悲歌入燕赵，未甘长铗向人弹。
别妻
陈季卿（唐代）

月斜寒露白，此夕去留心。酒至添愁饮，诗成和泪吟。

离歌凄凤管，别鹤怨瑶琴。明夜相思处，秋风吹半衾。
玉钩斜怀古 其三
张萱（明代）

旧日池台今已非，凄凄芳草怨斜晖。到来两颊河山泪，赢得前身未溅衣。
贯之学士宠示佳作欻然有丘壑之思因反其意以
度正（宋代）

夫君隆隆如长车，方途万里无尘沙。
天公生材要有用，安得嘿嘿吟窗纱。
辛勤学问求大指，求不在他心而已。
解将岁月作工夫，定使枯株发春媚。
我家传家诗与书，家徒四壁一钱无。
年来行李环天下，直从南海薰香炉。
先生曰来子可语，以手手地传心图。
归来日日锄其恶，陶然一室皆真乐。
他年努力回羲皇，更把天心验圭角。
六言二首赠月蓬道人
刘克庄（宋代）

希夷所见良是，麻衣之说未然。
几人能急流退，這汉即平地仙。
诸禅人散灰 其六
释怀深（宋代）

宣州隆上人，丛林游历遍。一入焦山门，便下延寿院。

终朝何辘辘，吃药都无验。火后一茎茅，众人皆总见。
三箭山我皇祖经此三箭连逾峰巅因以得名丙寅秋过之曾成近体重瞻圣迹再赓前章
弘历（清代）

山名三箭志曾闻，㠎嶪孤峰迥绝群。忆昔乌号发连矢，至今雀跃服千军。

初来西狩秋方杪，重度东风春欲分。我亦弯弧思继武，惟殷仰止恧瞻云。
竹园 其三
白玉蟾（宋代）

自笑园丁职事新，一春风雨为供申。笋如滕薛皆争长，瓜似朱陈已结亲。
漳流竹隐歌为沈司马伯含赋赠忆堂老人
张萱（明代）

玉龙不住玄冥宫，推山蹴海钱塘东。狰子狞孙裂地轴，绿殳紫甲排苍穹。

钱塘城中十万户，妖红孽翠徒蒙茸。稽康骨朽王猷死，兔苑草没淇园空。

我闻漳流大奇绝，参差百亩森町疃。中有老人日高卧，朱颜绀发青方瞳。

有田懒植沮溺杖，有瓢懒挂巢由松。手锄绿云种苍玉，觳觫满地如攒务。

灵苗不渍康回血，劲簳不贯殷辛弓。鱼肠发匣射天碧，鸡胫脱距酣霞红。

员丘夜半失俊楫，伶鳏一旦焚昆籦。娟娟入幌碎明月，淅淅拂石留薰风。

有时白日黑蛟舞，钧天八佾谐笙镛。木德圣人久不王，君家蔓紫何菁葱。

君言上帝遣此辈，移根万里来瀛蓬。千年练实皎如雪，的历百斛光曈曈。

凤凰已下不敢食，锦绷满縳斑犀丛。一枝久已傍帝座，呼吸沆瀣开鸿蒙。

敲金戛玉鬼神格，九苞一角纷来从。去年稚节更碨砢，南枝北干皆茏苁。

春雷昨日急奋豫，扬鳞鼓鬣如奔虹。青宁次第尚罗列，节目不与斤䈚同。

漳流之上即县圃，浮筠振雾声玲珑。荆扬不用荐庭实，汧渭何必誇侯封。

我家老廌颇解此，数竿一榻嘶寒蛩。庭荒径断颈常缩，匿影榛莽何愚蠢。

君今避世更好事，停镳辍轭常纵横。如陵旨蓄客饱嚼，驱使三雅无春冬。

阿咸念此语娓娓，令我涎落如机舂。七贤六逸我即一，入林把臂何时逢。

倘容根下醉共卧，请君为制华林筇。相期汗漫九垓去，一掷青天骑玉龙。
将入闽寄故人王而农
刘友光（清代）

飘零吾久矣，离乱欲何之。愁绝遥天暮，哀余斫地悲。

南音同在耳，西爽独支颐。相见情无限，何能尽所思。
喜雨二首柬张使君
刘克庄（宋代）

一穟祥烟彻九关，六丁澒洞起泥蟠。
皆云端笏精虔际，不觉翻飘胖蠁间。
侯念牧刍无德色，仆尸香火有惭颜。
分明唤得天公应，清旦朱幡谢雨还。
偈颂一百三十六首
释惟一（宋代）

函盖乾坤句，随波逐浪句，
截断众流句，三句尽在此。
不多一字，不少一字。
众眼难瞒，分明举似。
贻刘先生
黄裳（宋代）

势利交游聚与分，会真堂上合离群。形骸外索难为侣，风义中寻偶得君。

水鉴秋来宜泛月，桃源花后且穿云。此生已是龙山客，高论相过我欲闻。
春夜
陆游（宋代）

客向灯前老，愁从枕上生。
雨声添好睡，花气散余酲。
旧事谈谁听，新诗链不成。
惟当速归老，邻父待同耕。
登冠山次瞻叔兄壁间旧韵
魏了翁（宋代）

芦花朴朴雪连天，枫叶槮槮日满山。
似识游人非俗客。远峰呈露玉孱颜。
八境台
李朴（宋代）

金弋百战古虔州，滚滚双江日夜流。杯酒登台同极目，夕阳渔唱起沙鸥。
禁林宴会之什
苏易简（宋代）

雨晴禁署绝纤尘，宴会名贤四海闻。供职尽居清显地，崇儒同海圣明君。

翩然飞白璇题字，焕若丹青翠琰文。梓泽笙歌诚外物，兰亭诗酒不同群。

少年已作瀛洲老，他日终栖太华云。莫怪坐间全不饮，心中和气自醺醺。
次韵补之药名十绝 其二
李光（宋代）

婆娑终日步莲塘，云点空青月到廊。病渴长卿初赋就，伏神东壁漏声长。
五坞山五首 其四 白云坞
高启（明代）

云开见山家，云合失山路。闻语知有人，欲寻已迷误。
题淮阴侯庙
钱昆（宋代）

筑台拜日恩虽厚，蹑足封时虑已深。
隆准早知同鸟喙，将军应起五湖心。
和张民朝谒建隆寺二次用写望试笔韵
梅尧臣（宋代）

跃马侵星去，啼鸦未出巢。
春裘风易裂，从骑镫相敲。
红日双行柳，黄金一抹梢。
乾坤功力大，默诵易中爻。
寄友
赵处澹（宋代）

谁谓相去远，盈盈一水间。
欲渡无津梁，中情何由殚。
秋怀多感慨，抚衿起长叹。
岩风堕朝露，轻云冒遥山。
群芳尽摇落，孰与坚岁寒。
玉楼春
杜安世（宋代）

三月牡丹呈艳态。壮观人间春世界。鲛绡玉槛作扃栊，淹雅洞世王母队。

不奈风吹兼日煞。国貌天香无物赛。直须共赏莫轻孤，回首万金何处买。
和雪意
韦骧（宋代）

冻云惨淡连吴野，舞雪缤纷斗楚宫。郡守华堂方置酒，山翁鹤楚忽乘风。

未看夜月光辉助，已喜寒梅信息通。欲把新诗解嗟叹，强随高韵愧无功。
翠楼吟·魂 其一
黄之隽（清代）

月魄荒唐，花灵髣髴，相携最无人处，栏杆芳草外，忽惊转、几声啼宇。

飘零何许。似一缕游丝，因风吹去。浑无据。想应凄断，路旁酸雨。

日暮。渺渺愁予。觉黯然销者，别情离绪。春阴楼外远，入烟柳、和莺私语。

连江暝树。愿打点幽香，随郎黏住。能留否。只愁轻绝，化为飞絮。
醉下祝融峰作
朱熹（宋代）

我来万里驾长风，绝壑层云许荡胸。浊酒三杯豪气发，朗吟飞下祝融峰。
黄金缕·家在钱塘江上住
司马槱（宋代）

家在钱塘江上住。花落花开，不管年华度。燕子又将春色去，纱窗一阵黄昏雨。（家在 一作：妾本；又将 一作：衔将）
斜插犀梳云半吐。檀板清歌，唱彻黄金缕。望断云行无去处，梦回明月生春浦。 （春浦 一作：南浦）
寄叶巢南
李云章（清代）

别来又见柳毵毵，漂泊盟鸥剩两三。此夕何人歌水调，一楼春雨梦江南。

年华丝竹心多感，老病风花酒易酣。安得扁舟乘兴去，独携秋卷访云岚。
将至严陵
方回（元代）

汀洲渺渺长，野牧纵牛羊。
岛寺林间塔，溪船郭外樯。
得诗真是画，闻酒忽能香。
新屋谁家者，高楼四面凉。
试院春阴得故人左匡叔书遂答丁茂才
姚柬之（清代）

飘风吹雨上雕阑，琐院深沈怯晓寒。鸡鹜喜阴争握粟，鸾皇愁晓振云翰。

故人寥落书来少，贫贱交游语易酸。赖有丁仪慰岑寂，漫宽杯酒暂为欢。
五更入宣城，诣天庆观朝谒
杨万里（宋代）

晓露双溪水，秋风百舫桥。
行穿子城过，却望女墙遥。
落月能相伴，疏锺似见招。
小亭憩山半，换马上迢嶢。
串夷
苏舜钦（宋代）

区区黠虏敢狂呼，遣使峨冠谒上都。辄出封章辞国命，妄传声势困军须。

闭之塞漠为良策，啖以民膏是失图。淳俗易摇无自挠，每闻流议一长吁。
夜蝉
唐彦谦（唐代）

翠竹高梧夹后溪，劲风危露雨凄凄。那知北牖残灯暗，

又送西楼片月低。清夜更长应未已，远烟寻断莫频嘶。

羁人此夕如三岁，不整寒衾待曙鸡。
次韵酬季兄
方岳（宋代）

客梦落江外，时情付杯中。
愿言烽火低，不到甘泉宫。
吾道易荆棘，此身久萍蓬。
鹤眠伴官屋，犹有林下风。
吹灯读离骚，佳处时一逢。
上刘和州
刘过（宋代）

草树荒寒晚叶枯，又寻短棹泛焦湖。
场经古战心欲折，客老诸侯饥更驱。
去国寂寥从白眼，筹边谋画看洪儒。
袖诗来谒公就态，曾说襄阳而座隅。
西江月·日月相交晦朔
王惟一（元代）

日月相交晦朔，龟蛇产在虚危。巽风长向坎中吹。火燥必资神巽。动静皆由心意，与天合德无违。洞然妙理更何疑。说甚短长生死。
醉中戏次师言韵兼简少逸 其四
李彭（宋代）

愧乏金椎控颐手，偷儿何苦向人来。囊空四壁亦云静，祇有丹铅勘玉杯。
纪事
仇远（元代）

柴扉深闭百虫秋，落叶幽花露未收。
野僻了无鸡报晓，启明星在树梢头。
赠玻璃僧慧观长老
敖陶孙（宋代）

千年观一如，三日客同居。
祗道清淮近，乌知浊世疏。
地穷初限橘，水富巧藏鱼。
排闼风烟入，观心视听虚。
饭香鸦闯户，茶孰水鸣除。
潮载支祁愤，天关禹贡书。
磬材徵古在，石蕝表凶馀。
董杏通邻堵，秦瓜过满车。
游方孤雁去，问法翠屏舒。
何日荆溪道，诛蓬对结庐。
无题·巫阳归梦融
杨亿（宋代）

巫阳归梦融千峰，辟恶香消翠被浓。
桂魄渐亏愁晓月，蕉心不被怨春风。
遥山黯黯眉长敛，一水盈盈语未通。
漫托鹍弦传恨意，云鬟日夕似飞蓬。
虎丘僧舍间望
夏竦（宋代）

胜地访灵踪，层楼四槛风。
远阴生旷野，午影转疏桐。
涧水霞凝紫，谿烟日衬红。
可怜秋思晚，相倚馆娃宫。
雄州道中即事
宋褧（元代）

南过新城道，田畴迥不同。长沟如浙右，下壤似淮东。

塘泺依依住，桥梁处处通。道傍遗老说，此可治农功。
送曾彦思减罢赴阙
刘子翚（宋代）

马首成南渡，西风木叶疏。
去程烟雨外，孤馆别离初。
未试平戎策，空怀逐客书。
汉皇方问赋，谁复荐相如。
毗陵三题 其四
释居简（宋代）

独孤手自种，操与独孤双。风怒掀秋干，涛翻响暮江。

卷它新步障，开此碧油幢。千载东归鹤，时来话旧邦。
中秋
白玉蟾（宋代）

风卷青天落大江，江风江水自舂撞。
万千人看中秋月，十二楼开八面窗。
荆门道怀古
佘光裕（明代）

西望夷陵有故乡，昔年曾此论皇图。楚山花落愁黄蝶，梁苑宫残锁绿芜。

古洞云归眠石獣，荒碑火入化珠襦。思归莫作江南赋，芦荻萧萧啼夜乌。
秋中野望寄舍弟绶兼令呈上西川尚书舅
卢纶（唐代）

忧来思远望，高处殊非惬。夜露湿苍山，秋陂满黄叶。

人随雁迢湿，栈与云重叠。骨肉暂分离，形神遂疲苶.

红旌渭阳骑，几日劳登涉。蜀道蔼松筠，巴江盛舟楫。

小生即何限，简诲偏盈箧。旧恨尚填膺，新悲复萦睫。

因求种瓜利，自喜归耕捷。井臼赖依邻，儿童亦胜汲。

尘容不在照，雪鬓那堪镊。唯有餐霞心，知夫与天接。
广州贻匡绪法师
曹松（唐代）

口宣微密不思议，不是除贪即诫痴。只待外方缘了日，

争看内诫诏来时。周回海树侵阶疾，迢递江潮应井迟。

必竟懒过高坐寺，未能全让法云师。
偶居
李冶（唐代）

心远浮云知不还，心云并在有无间。

狂风何事相摇荡，吹向南山复北山。
咏虹
苏味道（唐代）

纡馀带星渚，窈窕架天浔。空因壮士见，还共美人沉。

逸照含良玉，神花藻瑞金。独留长剑彩，终负昔贤心。
贻迁客
杜牧（唐代）

无机还得罪，直道不伤情。微雨昏山色，疏笼闭鹤声。

闲居多野客，高枕见江城。门外长溪水，怜君又濯缨。
与孙自修祝和甫读宛陵山谷诗
程永奇（宋代）

孙君出空陵，梅诗氏独不喜。
祝黄世通家，於此更訾毁。
暇日扣我门，相与求正始。
敢述过庭闻，用告二三子。
节拍贵详缓，言语戒浮靡。
无因内金盘，遂厌古罍洗。
无惑变徵声，雅乐成逆耳。
譬如学书人，牵率宗二米。
一观繇羲帖，弃走却千里。
九方相神骏，肯与骊黄齿。
纷纷稗官说，而昧洙泗理。
世事难具陈，岂必在文士。
不鼓无成亏，吾欲师昭氏。
沁园春（寿处州吴雨岩）
赵希汰（宋代）

持节淅东，六十年前，紫阳老师。看粟移七郡，功深到处，棠阴一道，民尚思之。心印亲传，雨岩来括，寅岁幸无庚子饥。仁同亲，更备存先具，仓积千斯。

青州阴德天知。只此事堪为崧岳祈。与太夫人寿，相看华发，转中书令，长著斑衣。岁岁梅花，樽前索笑，霜月先圆两夜规。称觞了，报春风千里，班观龙墀。
读王摩诘诗爱其散发晚未簪道书行尚把之句因
陆游（宋代）

行年过八十，形悴神则旺。
往来江湖间，垂老犹疏放。
沧波浩无津，天遣遂微尚。
剡溪挂风帆，渔浦理烟榜，奇云出深谷，新月生叠嶂。
兴怀晋诸贤，谁能续遗唱？
水调歌头（罢政东归，十八日晚抵西兴）
李光（宋代）

晚渡呼舟疾，寒日正苍茫。西兴浦口云树，真个是吾乡。闻□原无空格，据律补蜗庐好在，小圃犹存松菊，三径未全荒。收拾桑榆景，蓑笠换金章。

珥金貂，拥珠履，在岩廊。回头万事何有，一枕梦黄粮。十载人间优患，赢得萧萧华发，清镜照星霜。醉倒休扶我，身世永相忘。
送五弟
姚士陛（清代）

宦游记汝悬弧日，一瞬沧桑十八年。早岁负薪廉吏后，重来衣八故人前。

出门含泪离慈母，长路冲寒值雪天。好认荒祠拜先子，江郎桥畔古坛边。
送汤子敏王伯衢由水口暂出流江
刘崧（元代）

二友忽言别，孤怀易成惋。秋高北风急，日薄众山晚。

迟回各抗手，越历犹在眼。前旌转崇林，后骑拥脩坂。

庭间怯初散，路缅惊渐远。离离云树合，泯泯溪流漫。

斯违谅匪遐，同车冀遄返。
题武洞清阿罗汉像
柯九思（元代）

天厨送食鹿衔花，口诵恒河沙复沙。独立虚空无所住，石桥西畔老夫家。
和文与可洋州园亭三十咏 望云楼
苏辙（宋代）

云生如涌泉，云散如翻水。
百变一凭栏，悠悠定谁使。
赠欧阳参可北上春闱
伦以谅（明代）

第什连篇酒数杯，故金相送上金台。十年笑我青衣破，一旦惊金白眼开。

献策此时先有兆，贤良无地不生才。梅花折得春消息，聊寄江南驿使回。
九日怀襄阳
孟浩然（唐代）

去国似如昨，倏然经杪秋。岘山不可见，风景令人愁。

谁采篱下菊，应闲池上楼。宜城多美酒，归与葛强游。
哭沈方舟三首 其二
李果（清代）

黄河风高波涛恶，雨雪严冬古寺泊。来船去马不敢行，鹙鸧哀叫鱼龙跃。

乡国迢遥渺何外，西隔金陵东浙渚，魂招不来奈何许。
隆德宫
员炎（元代）

林花细妥胭脂色，水荇轻淤翡翠泥。歌舞留连嫌昼短，楼台缥缈觉天低。
将赴湖州留题亭菊
杜牧（唐代）

陶菊手自种，楚兰心有期。遥知渡江日，正是撷芳时。
偈颂一百零二首
释慧远（宋代）

佛祖由来总是冤，电机旋处直如弦。
金毛若解和声拶，月裹麒麟笑揭天。
武夷精舍杂咏 精舍
朱熹（宋代）

琴书四十年，几作山中客。一日茅栋成，居然我泉石。
和雁湖先生病起自警八章
程公许（宋代）

残编幸出坏宅，滴露何能阐微。
万古圣贤心法，未饶西竺传衣。
萧懋德秀才自临江遣人致书海上遇于归途赋诗寄之二首 其一
李纲（宋代）

三黜先生今得归，更携稚子访慈帏。病牛卧垄心衰矣，脱兔投慈天悯之。

万里往来环转蚁，一生谤誉舌扬箕。著书欲赴当时约，须待江南事定时。
醉花阴 中秋
缪珠荪（清代）

泛绿偎红消永夜。佳节团圞也。罗薄未更衣，雾影云容，花气穿窗罅。

冰纹窈窕枝低亚。万里清光泻。扶醉话西风，天上人间，秋色平分乍。
赠五官中郎将诗之一
刘桢（两汉）

昔我从元后，整驾至南乡。
过彼丰沛郡，与君共翱翔。
四节相推斥，季冬风且凉。
众宾会广坐，明镫熺炎光。
清歌制妙声，万舞在中堂。
金罍含甘醴，羽觞行无方。
长夜忘归来，聊且为太康。
四牡向路驰，叹悦诚未央。
缘识
宋太宗（宋代）

手谈胜负观其智，敛迹藏锋不自制。
傲慢因从贪上亏，侵他理路无深计。
何龌龊，何凝滞，
率尔图谋太容易。恃嶮揄扬似等闲，
更翻劫子速求毙。欺他不见心先喜，
秪对前人失局势。已死更填随手下，
童蒙拙格一般艺。
奉和过旧宅应制
上官仪（唐代）

石关清晚夏，璇舆御早秋。神麾飏珠雨，仙吹响飞流。

沛水祥云泛，宛郊瑞气浮。大风迎汉筑，丛烟入舜球。

翠梧临凤邸，滋兰带鹤舟。偃伯歌玄化，扈跸颂王游。

遗簪谬昭奖，珥笔荷恩休。
眼儿媚·玉京曾忆旧繁华
赵佶（宋代）

玉京曾忆旧繁华。万里帝王家。琼林玉殿，朝喧弦管，暮列笙琶。琼城人去今萧索，春梦绕胡沙。家山何处，忍听羌笛，吹彻梅琼。
宫词
章孝标（唐代）

明日銮舆欲向东，守宫金翠带愁红。

九门佳气已西去，千里花开一夜风。
亡妇榇归自闽生去死还惨裂心肺幽灵有觉亮亦同之爰述长途之踽凉弥感重泉之暌阻作魂归来歌觞而告之歌曰 其五
李振钧（清代）

魂归来兮山之阿，左田舍兮前大河。缅畴昔兮轻车过，揽佳城兮峰峨峨。

此间乐兮乐如何，谓异日兮罔择佗。言近戏兮乃非讹，入新宫兮以婆娑。

呜呼五歌兮歌且哦，惬其所欲兮佩环和。
六亭宴雪
史弥宁（宋代）

雪天领客倚清狂，战退玄冥酒百缸。
柳絮辊风粘冻壁，梨花撒雨响寒窗。
琼田隐隐迷翘鹭，玉砌狺狺走吠龙。
一稔明年宽万虑，更催三白瑞资江。
邵奉礼归乡
杨亿（宋代）

二年分直浴堂门，簪笔垂绅奉至尊。
日过八砖批汉诏，宴开三殿挹尧樽。
忽闻抗表干君父，切要悬车示子孙。
碧落改官旌旧德，黄金加锡见深恩。
群公祖道争飞盖，故吏沾襟亦恋轩。
定是辽东叹城郭，肯同彭泽慮田园。
捧觞莫诉前为寿，上马犹能左属鞬。
临别延英对数刻，已应惇史记嘉言。
寄归佩珊夫人
王昙（清代）

海虞山下女相如，同擅清华赋子虚。红粉关图前进士，簪花元白两尚书。

内家旗鼓龙门似，逸少须眉弟子居。难怪钟嵘诗品少，一朝能得几班徐。
遣祭皇子于西苑长春宫寓宿苑中纪述 其三
严嵩（明代）

缭绕香花覆玉幢，瑶坛夜醮礼虚皇。可怜今夕长春殿，坐听经声月转廊。
夏初临（夏景）
刘泾（宋代）

泛水新荷，舞风轻燕，园林夏日初长。庭树阴浓，雏莺学弄新簧。小桥飞入横塘。跨青苹、绿藻幽香。朱阑斜倚，霜纨未摇，衣袂先凉。

歌欢稀遇，怨别多同，路遥水远，烟淡梅黄。轻衫短帽，相携洞府流觞。况有红妆。醉归来、宝蜡成行。拂牙床。纱厨半开，月在回廊。
晚泊浔阳望庐山
孟浩然（唐代）

挂席几千里，名山都未逢。
泊舟浔阳郭，始见香炉峰。
尝读远公传，永怀尘外踪。
东林精舍近，日暮空闻钟。(空闻 一作：旦闻)
好事近
王以宁（宋代）

诗客少微家，世有斗南人杰。一段素襟清韵，似玉壶冰雪。

怀中卿相饱经纶，况是好时节。我有太平歌颂，待形容贤业。
寄怀维扬诸子
谭吉瑄（清代）

忆昔尝北征，挂席渡扬子。铁瓮城边王气收，三山明灭海云里。

城夜西风入广陵，沸天歌地动芜城。千秋万载伤心地，明月高楼酒自倾。

诸君意气动南国，甘泉山畔逢颜色。为歌长铗上君堂，感君倾盖开胸臆。

高堂灭烛正留宾，燕歌赵舞欢无极。翠釜晶盘金叵罗，珠帘绮阁映微波。

筵前未歇莲花舞，道傍忽听《骊驹》歌。骊驹不可驻，新知渐成故。

杨柳落邗沟，佳人渺天路。江水东流北固高，冲风骇浪难飞渡。

男儿三十未成名，今朝白眼向谁青。萋萋碧草江南陌，两度相思空月明。
呈献臣
刘敞（宋代）

兹心厌嚣冗，幸与上清邻。上清何崔嵬，高静违飙尘。

珍林散玲珑，宝气浮氤氲。绿华未及衰，绛蕊忽复新。

閒馆宾列仙，秘殿朝众真。浓香无停期，艳彩惊幽人。

顾谢武陵子，四时长见春。
春日同会卫尉崔少卿宅
姚合（唐代）

诗家会诗客，池阁晓初晴。鸟尽山中语，琴多谱外声。

映花相劝酒，入洞各题名。疏野常如此，谁人信在城。
吊圣俞坟
郭祥正（宋代）

平生怀抱只君知，想见音容涕泗垂。宅舍已荒儿女散，孤坟秋草自离离。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其七
李孙宸（明代）

窗外走星辰，光寒相注射。似有老人来，燃藜照此夜。
题通仙岩
詹露（明代）

野老开山径，仙人筑石房。登临归谢眺，呼拜见元章。

过雨苔还绿，回风谷尚香。兴来幽径熟，不觉日相将。
秋园晚沐
钱起（唐代）

黄卷在穷巷，归来生道心。五株衰柳下，三径小园深。

倒薤翻成字，寒花不假林。庞眉谢群彦，独酌且闲吟。
次韵沈司法送行
赵蕃（宋代）

坐上著孟嘉，不问知小异。岂其眉睫殊，傥或偶相值。

余生慕名流，得见忘履屣。雅闻东嘉州，儒服类洙泗。

于今师友间，授受由原委。沈君盖其徒，往往无不肄。

向虽未云识，早已知名字。胡为冠惠文，更复仓库吏。

人之不相知，击磬与荷蒉。至其移怒时，水蟹或遭忌。

人谁不君知，相与共愕眙。君方系官曹，我乃赴幽事。

别语纵可佳，离愁渺无地。
漏静
周密（宋代）

漏静知宵永，灯昏觉夜阑。隔窗响秋叶，梦不到关山。
别如老
孙觌（宋代）

同舟无胡越，四海皆弟兄。吾人虽晚接，一笑盖已倾。

我老未闻道，意行堕沟坑。逢人得推骂，知非愧平生。

世乱识真态，涂穷见真情。曳杖扣禅扃，撞钟听靴鸣。

小窗风雨夜，对此一榻横。吾身如木偶，春至不复荣。

岂无三宿恋，天雨方流行。去去得首邱，归田克残更。
梅林分韵得旧字
杜谨言（宋代）

竹村喜纡徐，江云迷昏昼。踟蹰马上语，嫩寒入衣袖。

天公惜梅马，破腊开未就。端待使君来，春风本依旧。

一樽既相属，勿辞作诗瘦。明年用和羹，请为使君寿。
次韵商筑叟雪
史浩（宋代）

风威云势两徘徊，故遣瑶花扑面来。兔苑芳菲谈笑得，玉京门阙等閒开。

光浮编简浑疑月，香入杯觞始认梅。为报寒乡几冰室，功成却拟放春回。
经方少保西樵山居
何维柏（明代）

五龙深处相公家，楼阁连空锁暮霞。门外久荒车马迹，庭前犹放木樨花。
行住坐卧三十二颂
释印肃（宋代）

夜静风悲人悄悄，众缘事办寂寥寥。
趺坐结跏云汉定，谁知卧月忽明朝。
王官谷十咏 其一 竹径
俞充（宋代）

入谷修竹密，苍翠连前山。车马迹不到，鸡犬音亦闲。

蔽日清影合，迎风碎声寒。渐近居士庐，溪水流潺潺。
送左司董郎中出知汾州三首 其三
华镇（宋代）

养狙有感谁非是，塞马无因自去来。人见终军持汉节，世闻郭隗上燕台。

九门天上云泥隔，三径山阴梦想开。青琐黄扉严密地，待看旌旆应时回。
戚氏
易顺鼎（清代）

嫩寒天。钿箫吹起凤城烟。拂柳穿花，舞台惊蝶，影翩翩。

芳筵。镇留连。飘零赢得伴婵娟。紫骝乌帽轻俊，歌尘一道碍香鞯。

鸾帕题句，貂裘换酒，离愁忽堕尊边。怪银屏按曲，谁写别调，搀入湘弦。

示我图画清妍。仙阙缥缈，云外笑香悬。琼楼迥，雕阑枕水，翠槛骑山。

有温泉，当日妃子，华清浴罢，腻染冰莲。敲残羯鼓，舞破霓裳，遗恨天上人间。

往事都成梦，离宫系马，废苑鸣蝉。春冷万花深处，把红心点点付啼鹃。

君看树密攒钿，波圆拭镜，黛映眉峰敛。怕隔花人比天涯远。

又斜阳、孤骑黔关。漫等闲，湿尽青衫。听玉骢、嘶别更悽然。

且兰□去，也应回首，画里长安。
减字木兰花
程大昌（宋代）

桑弧标吉。做了生朝逾七十。子又生孙。阶砌芝兰欲满门。

今年定好。春腊之交诞婴少。玉烛气中。寿富康宁四序同。
送宣州太守沈司封
强至（宋代）

宣城从古胜，谢守擅风流。
夫子名当世，君王付此州。
讼铃闲郡阁，吟笔动江楼。
莫忆窗中句，能诗今隐侯。
无题集唐句十首 其八
童轩（明代）

真成薄命久寻思，野寺寻花春已迟。何处相思不相见，九疑云尽绿参差。
广福聪长老画无准顶相请赞
释心月（宋代）

这慈尊，曾自赞。
煮不熟，烧不烂。
有软顽，没思算。
秤须弥重四两，量虚空阔丈半。
更有白{左亻中纟右刀}不是处，付与无闻，
从公理断。
句
卢秀才（唐代）

长醉金陵前殿酒，偏闻玉树后庭花。
高竹八首
邵雍（宋代）

高竹临清沟，轩小亦且幽。
光阴虽属夏，风露已惊秋。
月色林间生，泉声砌下流。
谁知此夜情，邈矣不能收。
嘲贾似道
理宗朝士（宋代）

三分天下二分亡，犹把山川寸寸量。
纵使一丘添一亩，也应不似旧封疆。
韵令·是男是女
程大昌（宋代）

是男是女，都有官称。孙儿仕也登。时新衣著，不待经营。寒时火柜，春里花亭。星辰上履，我只唤卿卿。寿开八秩，两鬓全青。颜红步武轻。定知前面，大有年龄。芝兰玉树，更愿充庭。为询王母，桃颗几时赬。
过无可僧院
姚合（唐代）

忆师眠复起，永夜思迢迢。月下门方掩，林中寺更遥。

钟声空下界，池色在清宵。终拟修禅观，窗间卷欲烧。
柬郑一
韩淲（宋代）

夕阳门外是南斋，望断山颠与水涯。晓去挟书虽雅放，晏归不饮也谈谐。

新池喜种莲当户，旧径慵锄草没阶。约绰郊居遂初赋，只消黄帽与青鞋。
赠天台遇仙翁
何梦桂（宋代）

天台华顶飞丹霞，飞梁绝壁仙人家。
刘郎归去不复返，千年药径生蠙蛙。
老翁家住山谷口，入山往往逢青华。
授之长生不死药，山头采采札与砂。
炼养火鼎成黄芽，日虀蔓菁饭胡麻。
方瞳丹颊生鼎花，犹为人世忧龙蛇。
下游汗漫周八遐，手持药管青牛车。
更资易数余齿牙，占步祸福百不差。
朅来访我一舍蜗，剧谈世事长吁嗟。
我语君，君试听，
劝君不用六十四卦推天星。但原得君肘后之丹经，
普度百万亿生灵。君不见安期生、李少君，
一匕神楼生羽翎。入无间，
升苍冥。造物虽有数，
不能囿无形。人人绝粒餐琼英，
免堕颠崖受苦辛。
瑞鹧鸪（瑞香）
程垓（宋代）

东风冷落旧梅台。犹喜山花拂面开。绀色梁衣春意静，水沈熏骨晚风来。

柔条不学丁香结，矮树仍参茉莉栽。安得方盆载幽植，道人随处作香材。
早春微雨
李山甫（唐代）

怪来莺蝶似凝愁，不觉看花暂湿头。疏影未藏千里树，

远阴微翳万家楼。青罗舞袖纷纷转，红脸啼珠旋旋收。

岁旱且须教济物，为霖何事爱风流。
读汉书五章 其四
姚燮（清代）

避谤图苟安，讵云知体要？竭尔灌婴谋，难弭过山盗。

天门云九重，守之赤文豹。蒯生虽善言，无由沥血告。

金钱费流输，庐山壑如窖。六军霸上来，尽为儿戏噪。

应变在慎权，鉴远不资耄。张掖惟弱兵，犁污尚难傲。

孝武天亶才，诏令见能到。是以元封初，师詟朔方暴。
初晴
王安石（宋代）

一抹明霞黯淡红，瓦沟已见雪花融。
前山末放晓寒散，犹锁白云三两峰。
飞雁
王安石（宋代）

雁飞冥冥时下泊，稻粱虽少江湖乐。
人生何必慕轻肥，辛苦将身到沙漠。
汉时苏武与张骞，万里生还值偶然。
丈夫许国当如此，男子辞亲亦可怜。
木鱼用韵
赵时韶（宋代）

香积厨边想像中，俨然摇鬣出吴松。
不随红蓼头钓，常逐者梨饭后钟。
尘土几年成涸鲋，风波平地欲成龙。
若教占作维祥梦。忧国书生亦愿丰。
草木
徐夤（唐代）

草木无情亦可嗟，重开明镜照无涯。菊英空折罗含宅，

榆荚不生原宪家。天命岂凭医药石，世途还要辟虫沙。

仙翁乞取金盘露，洗却苍苍两鬓华。
白髭叹
王鏊（明代）

我年三十九，白髭有一茎。当时初见之，妻子殊为惊。

今年四十二，白者日益多。朝来明镜中，对之不复嗟。

人生天地间，老去会不免。犹胜严终辈，终身不得见。
张仙斜
陆深（明代）

骖鸾归去是何年，覆釜山头有墓田。名姓却随丹灶在，县人相对说张颠。
送人之常德
萧立之（宋代）

秋风原头桐叶飞，幽篁翠冷山鬼啼。
海图拆补儿女衣，轻衫笑指秦人溪。
秦人得知晋以前，降唐臣宋谁为言。
忽逢桃花照溪源，请君停篙莫回船。
编蓬便结溪上宅，采桃为薪食桃实。
山林黄尘三百尺，不用归来说消息。
次韵王侍御题诗史堂
喻良能（宋代）

欲识当年泣鬼神，诗皆绢妇与虀辛。
洗空千古无凡马，称到於今有几人。
肯与齐梁充后乘，只应苏李是前身。
丰碑更著最佳处，传示宜过一万春。
寄韩尚书贯道
王鏊（明代）

河东夫子近何如，北雁联翩不得书。一片丹心终许国，半生华得只鳏居。

寻盟莫放山阴棹，挟策谁从白下驴。我有愁怀何处写，首阳云尽月痕孤。
江上春事
晁公溯（宋代）

春来江上解霜严，群柏周庐筍出檐。
突兀狸头蒙紫箨，参差龙甲长苍髯。
閒思井臼高人宅，懒傍车舆刺史幨。
留滞殊方忧鵩入，今年试为发书占。
癸酉上元后一日集安化寺续同明旧社
戴亨（清代）

皓魄悬青霄，九垓照何广。奔走汨嚣尘，有月谁能赏。

遂令太阴光，高空自来往。都城城东隅，安化胜地敞。

卓哉山阴翁，襟怀超世网。雄帜树词坛，应声纷肸蚃。

余虽老不才，振策亦趋向。俗虑澄冰壶，新裁共抵掌。

鬼伯妒高明，变故生俯仰。朱弦转哀些，阴风吹穗幌。

吟魂渺何追，风雅沈榛莽。开春月复圆，流晖照人朗。

同辈集精庐，触景情惝恍。山阳笛韵悲，泣下同慨慷。

因思续旧盟，兼之慰灵爽。旧契燕名流，新知鲁夙养。

嗜好薄膏粱，章甫更鹤氅。道机生静缘，奇情逗灵壤。

愿言笃久要，姱修懋远想。天地有阴晴，明月递消长。

同盟期不渝，渣秽惭涤荡。大业贵大醇，磋磨望吾党。
赠法传
李洪（宋代）

栴檀林下老支郎，偶泛溪边般若航。
斋钵分抟香积饭，午窗对卧净名床。
云山宴坐千春木，尘境难留三宿桑。
欲结他年莲社友，空门气味觉优长。
屏架与椟工竣赋以志感 其二
杨卓林（清代）

玉检琅函什袭藏，神明至治共馨香。有时舒卷休污损，也似民情勿剪棠。
采莲曲 其一
李觉斯（明代）

杨柳依依锁六桥，鵁鶄飞处渚莲飘。儿家生长西湖里，不识烟波万里遥。
田家三首
李建勋（唐代）

毕岁知无事，兵销复旧丁。竹门桑径狭，春日稻畦青。

犬吠隈篱落，鸡飞上碓桯.归田起囗思，蛙叫草冥冥。

不识城中路，熙熙乐有年。木槃擎社酒，瓦鼓送神钱。

霜落牛归屋，禾收雀满田。遥陂过秋水，闲阁钓鱼船。

长爱田家事，时时欲一过。垣篱皆树槿，厅院亦堆禾。

病果因风落，寒蔬向日多。遥闻数声笛，牛晚下前坡。
寒山
沈辽（宋代）

黄牛岩下水弯弯，葛帔篮舆自往还。不是湘累莫相问，祗应枯瘁似寒山。
清明
葛一龙（明代）

今日还留昨日寒，一年春又客中拚。
太湖石畔柴门影，鱼咂飞花上钓滩。
别齐安税务窗竹二绝
张耒（宋代）

何独王郎与尔欢，一年惭愧碧琅玕。
葛陂一别知何处，见尽人间行路难。
乞钱穆公给事丈新赐龙团
张耒（宋代）

闽侯贡璧琢苍玉，中有掉尾寒潭龙。
惊山作春山不觉，走马献入明光宫。
瑶池侍臣最先赐，惠山乳泉新破封。
可得作诗酬孟简，不须载酒过扬雄。
戏赠王晦之
黄庭坚（宋代）

故人迩在登封居，折腲从事意何如。
月明曾听吹笙否，我亦未何缑山凫。
栖苴世上风波恶，情知不似田园乐。
未知嵩阳禅老之一言，何似黄石仙翁之三略。
句
晏殊（宋代）

何用粉墙高百尺，任教墙外俗人看。
冬日有怀李贺长吉
戴叔伦（唐代）

岁晚斋居寂，情人动我思。每因一尊酒，重和百篇诗。

月冷猿啼惨，天高雁去迟。夜郎流落久，何日是归期。
江行书事
冯时行（宋代）

扁舟如竹叶，块坐筋脉缓。
起寻筇竹杖，散步午沙暖。
石净困还坐，江绿污仍盥。
山转孤渚没，岸落细路断。
草色暝烟雾，花树见村畔。
物象总相惬，欲遣诗句管。
诗成自吟哦，两袖春风满。
皛皛日欲暮，我行亦已懒。
聊复唤疏蓬，叠骨作小款。
范蠡定何人，得遂老萧散。
我待功成后，此语正恐涎。
径欲具蓑笠，烟雨随蛮蜑。
初夏即事十二解
杨万里（宋代）

更无一个子规啼，寂寂空山花自飞。
啼得春归他便去，元来不是劝人归。
张评事涉秦居士系见访郡斋，即同赋中字
戴叔伦（唐代）

轺车忽枉辙，郡府自生风。遣吏山禽在，开樽野客同。

古墙抽腊笋，乔木飏春鸿。能赋传幽思，清言尽至公。

城欹残照入，池曲大江通。此地人来少，相欢一醉中。
和武平学士岁晚禁直书怀五言二十韵
欧阳修（宋代）

多病淹残岁，初寒卧直庐。
朝廷务清静，铃索少文书。
向学今为盛，优贤古莫如。
靓深严禁署，闲宴乐群居。
赐马联金络，清尘侍玉舆。
诗论三代盛，献纳万机余。
号令存宽大，文章复古初。
笑谈挥翰墨，俄顷列琼琚。
夜漏销宫烛，春晖上玉除。
歌诗唐李杜，言语汉严徐。
自顾追时彦，多惭不鄙予。
无盐烦刻画，寒谷借吹嘘。
朋友飞雝鹭，君臣在藻鱼。
贪荣同卫鹤，取笑类黔驴。
皎皎心虽在，萧萧发已疏。
未知论报效，安得遂樵渔。
云破西山出，江横画阁虚。
余生叹劳止，搔首念归欤。
引绶夸民吏，椎牛会里闾。
一麾终得请，此计岂踌躇。
壬申春初至如阴夏咏熙先生陈子怀太守皆以河豚招饮适病疟不果往作此解嘲
金武祥（清代）

我舟抵暨阳，雪霁媚晴旭。君山如故人，远迎青一角。

绕郭有长如，鱼美本风俗。将欲下陈榻，又喜来夏屋。

两君夙好客，适逢春酒熟。云有西施乳，来饫东坡腹。

河鱼以豚名，其肥且胜肉。我昔常垂涎，今拟恣所欲。

无端疟鬼来，似妒我口福。我当以术驱，更把杜诗读。

人谓子胡然，此疾幸相触。河豚当春初，味厚每蕴毒。

土人饮如水，食之化且速。君今久离此，水土恐未伏。

老饕若无厌，中毒或罔觉。如湖鲂鲤多，何必嗜兹独。

疟鬼比诤臣，暂至不庸逐。我闻始释然，一任主人促。

凡病从口入，斯言愿三复。
前怪石供
苏轼（宋代）

《禹贡》：“ 青州有铅、松、怪石。” 解者曰：“ 怪石， 石似玉者。” 今齐安江上往往得美石， 与玉无辨，多红黄白色，其文如人指上螺，精明可爱， 虽巧者以意绘画有不能及， 岂古所谓“ 怪石”者耶？

凡物之丑好， 生于相形， 吾未知其果安在也。使世间石皆若此， 则今之凡石复为“ 怪” 矣。海外有形语之国，口不能言， 而相喻以形； 其以形语也，捷于口；使吾为之，不已难乎？故夫天机之动，忽焉而成，而人真以为巧也。虽然，自禹以来怪之矣。

齐安小儿浴于江，时有得之者。戏以饼饵易之；既久，得二百九十有八枚。大者兼寸，小者如枣、栗、菱、芡。

其一如虎豹，首有口鼻眼处，以为群石之长，又得古铜盆一枚，以盛石，挹水注之粲然。而庐山归宗佛印禅师适有使至，遂以为供。

禅师尝以道眼观一切， 世间混沦空洞，了无一物；虽夜光尺璧与瓦砾等，而况此石； 虽然， 愿受此供。灌以墨池水， 强为一笑。使自今以往，山僧野人，欲供禅师，而力不能办衣服饮食卧具者，皆得以净水注石为供， 盖自苏子瞻始。时元丰五年五月，黄州东坡雪堂书。
纪梦曲
薛师石（宋代）

夜梦佳人姱且长，星冠霞帔云衣裳。
双眉浅淡画春色，两耳炫濯垂珠珰。
细步逡巡倏相近，世道人情不敢问。
敛容正笑发一言，不识巫山云雨恨。
自从十五学仙经，今年二十身骨清。
天上有籍升其名，长声短声歌紫琼。
紫琼之章词宛转，永与人间风调远。
余声示竟钟鼓鸣，雾散烟收人不见。
苦热三首
郭印（宋代）

南方炎瘴极，所见异平生。
日月双风鞴，乾坤一火坑。
泉源多少竭，官道少人行。
却忆岷山底，萧然九夏清。
侍御周伯温以行台羁留姑苏，柬寄之
张昱（元代）

白头岁月付流波，何物虚名在谏坡？属国莫嫌持节久，子阳犹谓见天多。

强梁不见图销印，跋扈如闻欲倒戈。一树红梨春事晚，宣文阁下欲如何？
喜长安解严次杜少陵洗兵马韵
张萱（明代）

旄头夜落瀚海东，喧腾凯唱来浑同。雕戈自是卧宣榭，铁马不复嘶回中。

祈父借筹数蹑足，将军坐树不言功。藁街未悬郅支首，楛矢先献明光宫。

何用徐行幸细柳，不须游猎拟崆峒。六龙已捧跃渊日，万里谁乘破浪风。

王母益地乾坤小，梯航万国犹言少。舌人争请指南车，旃涂毕勒烟波杳。

四门常辟庶尹谐，坐使痴儿官事了。三川曾颂黄河清，千乘更言巢凤鸟。

青云干日复连月，非烟非雾常萦绕。解鞍山积汉营空，枕戈雷鼾胡天晓。

大散嘉陵已两当，李陵错作右校王。拊髀忽赦云中守，四彝崩角皆离强。

从公于迈无小大，执簧君子招由房。特拜玺书颁钵露，横赐褊禆佩冰苍。

郁律清宵阅度索，丰隆赤日驱方良。千年宝露渗九有，八极和风遂百昌。

却马焚裘长罢贡，居有守兮行有送。转忆前年沃蕉釜，却悔一时将漏瓮。

麟阁今图属国形，浯溪再刻□□颂。单于马足不敢缚，轮台沃壤何须种。

曾闻赤蛟绥载歌，复说玄狐裘入梦。天生五材谁复能去兵，圣人必不得已而后用。
用韵答宝叶
胡仲弓（宋代）

蒲团出定入玄微，尽是山间林下诗。
安得远公陪一笑，朗吟同过虎溪时。
已本立春前一日得雨时有百日之晴
郑刚中（宋代）

阳春明日五更回，破旱先令一雨来。
要得群生蒙实惠，故将膏泽润枯荄。
龙池春草
李洞（唐代）

龙池清禁里，芳草傍池春。旋长方遮岸，全生不染尘。

和风轻动方，湛露静流津。浅得承天步，深疑绕御轮。

鱼寻倒影没，花带湿光新。肯学长河畔，绵绵思远人。
熙州慢（赠述古·般涉调）
张先（宋代）

武林乡，占第一湖山，咏画争巧。鹫石飞来，倚翠楼烟霭，清猿啼鹫。况值禁垣师帅，惠政流入欢谣。朝暮万景，寒潮弄月，乱峰回照。

天使寻春不早。并行乐，免有花愁花笑。持酒更听，红儿肉声长调。潇湘故人未归，但目送游云孤鸟。际天杪。离情尽寄芳草。
早朝七首 其七
刘崧（元代）

天设皇居象紫庭，文昌执法粲群星。午门东北红云起，遥见钟山万丈青。
闻鹃
潘音（元代）

子规声切月轮斜，起望诸陵忆汉家。妇女寻芳浑不解，鬓云争插杜鹃花。
题四景山水图为李生时爵赋 其二 夏景
黄仲昭（明代）

溪亭雨新霁，青山满前轩。烦熇喜暂息，正襟味道言。

此中有真意，富贵何足论。
长安书怀
马戴（唐代）

岐路今如此，还堪恸哭频。关中成久客，海上老诸亲。

谷口田应废，乡山草又春。年年销壮志，空作献书人。
发长松遇雪诗
鲍照（南北朝）

土牛既送寒。
奠陵方浃驰。
振风摇地局。
封雪满空枝。
江渠合为陆。
天野浩无涯。
饮泉冻马骨。
斵冰伤役疲。
昆明岂不惨。
黍谷宁可吹。
琵琶亭
董嗣杲（宋代）

艰难罹歉岁，寂寞向他州。
分绝青云上，家遥沧海头。
空江荡寒月，枯苇积荒洲。
不奈谯城角，呜呜吹乱愁。
高渐离筑
郑用锡（清代）

十载潜身托宋佣，解装未出发先冲。如何又误咸阳击，暴魄空教褫祖龙。
用谈笑青油幕为韵贺吴叔永制机 其二
李曾伯（宋代）

勋业登天难，易者付嬉笑。公驾鹍鹏风，来把鲸鳌钓。

自比小管乐，致主在周召。此突岂待黔，早晚有明诏。
冉冉云 雨中张坤鹤过访
顾太清（清代）

秋雨潇潇意难畅。忽敲门、道人来访。玄都客、谈论海天方丈。全不管、世间得丧。

惟有真知最高尚。一任他、你争我让。把身心、且自忘忧颐养。阅尽古今花样。
送江陵全少卿赴府任
独孤及（唐代）

冢司方慎选，剧县得英髦。固是攀云渐，何嗟趋府劳。

楚山迎驿路，汉水涨秋涛。鶱翥方兹始，看君六翮高。
赋得江介多悲风用风字
顾炎武（明代）

素节乘云梦，清秋下渚宫。哀音生地籁，激楚入天风。

落雁过山急，寒蝉抱树空。伤心干里目，愁绝百年中。

郢路元依北，江关久向东。有人宗国泪，何地洒孤忠。
寿王一如先生七十，即次其自寿诗韵
徐存性（清代）

占尽蓉城桃李春，妙施化雨总精神。簪缨久却名心淡，芋粟兼尝野味新。

绛帐书声清澈耳，菊篱花影淡扶身。何须铎振管衙远，席上儒珍即道伸。
盘陀驿
韩邦奇（明代）

青山行尽见孤村，下马盘陀日已昏。绿树满庭春寂寂，东风时送鸟声喧。
闻蝉五绝句奉呈诸幕友
曾丰（宋代）

语那似默得便宜，蝉谩三叹复五噫。
养气何妨为孟子，知音不必要钟期。
蝶恋花（东堂下牡丹，仆所栽者，清明后见花）
毛滂（宋代）

三叠阑干铺碧瓦。小雨新晴，才过清明后。初见花王披衮绣。娇云瑞日明春昼。

彩女朝真天质秀。宝髻微遍，风卷霞衣皱。莫道东君情最厚。韶光半在东堂手。
贻息耘隐士 其二
德祥（元代）

棣萼情相并，鸥波梦一如。草堂春悄悄，莺木雨疏疏。

破酒频邀汝，评诗累过馀。丹基有馀地，容结小茅庐。
太仆座上诗
孙楚（魏晋）

朝钦厥庸。
出尹京畿。
回受太仆。
四牡騑騑。
绿耳盈箱。
翠华葳蕤。
勋齐庭实。
增国之晖。
赠友人冯集梧
王至甸（清代）

春风吹我过君家，门外人惊三朵花。一笑不知谁醉醒，相携重与数年华。

松窗对酒听新雨，蜡屐寻山入晚霞。拟抱青琴鼓招隐，知君久已厌筝琶。
漫游二首 其一 杜氏园
洪朋（宋代）

缭绕荒蹊密，枝撑古屋横。云飞宾雁急，水泛浴凫轻。

地迥无人迹，山空伐木声。庞公禅窟内，拄杖日閒行。
偶吟
夏伊兰（清代）

寂坐山房里，尘心销几许。残镫黯无光，烟外闻人语。
姑恶
邵定翁（宋代）

姑恶，姑恶。姑不恶，新妇恶。不闻姑声骂妇错，但闻妇声数姑虐。

姑夫姑夫姑所严，姑姑又如天之天。高高在上胡可言，纵有可言当自冤。

以天感天天自还，姜妇愈敬姑复怜。胡愤而死鱼龙渊，至今谇语春风前。

姑恶鸟，家私休与外人道。道与外人人转疑，去妇何尝说姑好。
寄饯湖广总领张子仪少卿赴召
杨万里（宋代）

君不见绍兴初载毗陵公，乱後身作夹日龙。
功存社稷报不尽，身遣千载高清风。
当家衣钵付谁子，兰砌孙枝浑是似。
哦诗五字如渊明，读书万卷如子美。
士饱木牛今几年，月升金掌皈九天。
胡不令舍人咄咄趣行李，早上星辰听珠履。
又咏荔子
曾几（宋代）

百年中半饱闻渠，名下亲承果不虚。
可爱风流元有种，自然富贵乃其馀。
肯随妃子红尘驿，甘伴先生白鹤居。
可惜不经山谷赏，照红鸭绿定何如。
送薛殿丞知达州
梅尧臣（宋代）

远郡古通川，云烟秀重叠。
江从巴蜀来，山与岷峨接。
啼鸟异方音，青林四时叶。
使君当问俗，市贾皆红颊。
颂言四章为邑侯李虹梁父母奏最赋 其一
邓云霄（明代）

新皇御宇辟层阴，列宿回环紫极深。三载勤劳孚北阙，十奇声望重南金。

传家自有循良谱，拜命堪酬抚字心。好捧宓琴调舜乐，凤鸣清应九韶音。
次韵王节推安道见过云盖二首 其一
释德洪（宋代）

湘山名与故山齐，寺在沙村断岸西。系马槐根秋雨歇，倚栏云际暮猿啼。

公宜谈笑光台阁，我合摧颓老涧溪。袖有新诗如泻出，逼人骏气不容羁。
溪涨 其二
李纲（宋代）

雨过浑流涨晓溪，茫茫烟水拍春堤。凄凉柱史凭虚阁，犹忆都城水自西。
和杨孟载春愁诗原韵录寄杨铁崖
成廷圭（元代）

小窗病酒厌厌卧，春色三分二分过。仙人谩织藕丝长，金铜难分菱花破。

花间蛱蝶已双飞，叶底青梅才一个。綵笔题诗人未归，愁肠一似车轮大。
陈宫
罗邺（唐代）

白玉尊前紫桂香，迎春阁上燕双双。

陈王半醉贵妃舞，不觉隋兵夜渡江。
小重山
李朝卿（宋代）

春正浓时月正圆。华堂初燕喜，雨真仙。霞衣相对旧貂蝉。人间少，福寿子孙贤。

□□佳非烟。花光羞粉艳，敢争妍。笑歌声里捧金舡。深深愿，松柏永同坚。
大中祥符封禅十首 其八 皇地祇坐酌献用《禅安》。
郊庙朝会歌辞（宋代）

坤德直方，博厚无疆。秉阴得一，静而有常。宝藏以发，乃育百昌。

肃祗禅祭，锡祉穰穰。
奉和守岁应制
许敬宗（唐代）

玉琯移玄序，金奏赏彤闱。祥鸾歌里转，春燕舞前归。

寿爵传三礼，灯枝丽九微。运广薰风积，恩深湛露晞。

送寒终此夜，延宴待晨晖。
杨凌霜郑秉渊衍源诸子过宿东林 其一
成鹫（清代）

高人抱幽独，薄暮款松关。坐久为予说，城中无此閒。

孤灯堪引兴，清论不离山。更有微言在，明朝莫便还。
赋赠东山子祷雨端阳有应三首 其二
张煌言（明代）

霹雳车中咒孽龙，炎灵直欲捲靊霳；马鬃一滴浓云黑，失却榴花一树红。
祁 其三
吕本中（宋代）

宣城人物未全衰，四士风流世不知。别后略无佳语寄，道中才有数篇诗。
到鹿津观水陆清醮普度 其八
陈肇兴（清代）

剪綵裁绒竖几竿，大千会食集盂兰。世间不少穷饕餮，冷炙残羹未许餐。
韩侍郎 其二
仲并（宋代）

社稷中兴际，朝廷忆老成。我公传祖烈，美誉冠时评。

相业光三世，官联且贰卿。宸心方眷倚，行庆秉钧衡。
道狭踟蹰行
释文珦（宋代）

道狭难并车，相逢苦踟蹰。
踟蹰将何念，所念在康衢。
康衢平如将，八达无斜迂。
君子之所履，所履常虚邪。
折旋应规矩，永矢无越逾。
有时亦壅底，久之还廓如。
狭道殊径捷，小人所争趋。
夙夜不遑止，草露多沾濡。
势利迭相颂，旋踵成迁渝。
迷眩不知返，逝将致沦胥。
康衢吾所遵，狭道吾所吁。
遄车返山林，守一以自娱。
大道既凋丧，安能复区区。
赠日者入浙
韩淲（宋代）

信城居士扬今古，老大驰声更不群。只是阴阳与流转，便能贵贱合知闻。

功名要以时难得，贤哲惟夫命亦分。好事劳君过山泽，因行为我看风云。
青山道中
邵宝（明代）

踏月青山路，青山半白云。千峰如速客，数月已期君。

林籁随风息，潮光隔渚分。登台问泉水，滴滴细还闻。
直竹
朱淑真（宋代）

劲直忠臣节，孤高列女心。四时同一色，霜雪不能侵。
偶作夜雨诗明日读而自笑别赋一首
陆游（宋代）

俗情向者未全忘，洗以萦帘一缕香。
得失故应常浩浩，是非正可付苍苍。
残蝉不断知秋近，双燕归来伴昼长。
谁识龟堂新力量，东家却笑接舆狂。
登高峰远眺
黄器先（明代）

雨溪云碓杂村舂，万顷腴田绿海中。绝顶日晴堪野眺，稻粱馀粒落征鸿。
藏舟浦
彭汝砺（宋代）

花明肥上藏舟浦，水照淮边梦蝶台。千里悠悠各春色，可嗟无计共尊罍。
夜过三沥沙眺望
佘五娘（明代）

极目长江远，三沙一脉通。鸟飞青镜外，人泛碧湖中。

帆影摇明月，波光接太空。风涛扳不起，来往是渔翁。
次韵王漕燕玻璃
陈造（宋代）

轻飔度翠密，碧溜下岐赠。
饮处凌埃壒，谈间忘郁蒸。
何物辟尘犀，堕我玉井水。
落手锦绣段，酬赠惭未能。
游近溪题亦谙上人精舍
汪振甲（清代）

泠泠近溪水，密筱散清凉。缘涧斸山药，扪萝陟崇冈。

上有嘉树林，下有澄湖光。息机白足侣，新诗托幽芳。

游衍怛忘归，何时重褰裳。
贺新郎·浪影龟纹皱
吴文英（宋代）

浪影龟纹皱。蘸平烟、青红半湿，枕溪窗牖。千尺晴霞慵卧水，万叠罗屏拥绣。漫几度、吴船回首。归雁五湖应不到，问苍茫、钓雪人知否。樵唱杳，度深秀。
重来趁得花时候。记留连、空山夜雨，短亭春酒。桃李新栽成蹊处，尽是行人去后。但东阁、官梅清瘦。欸乃一声山水绿，燕无言、风定垂帘昼。寒正悄，亸吟袖。
仙居县署岩老亭
陈襄（宋代）

手持养性书，此地学耕渔。
身似龙蛇蛰，情忘木石居。
地迷成远复，政静得中虚。
何必求深隐，幽蒙即所庐。
秋日山居八事 其四 种松
欧阳澈（宋代）

因传种法自东坡，潜喜春来活者多。不遣牛羊残物性，更资雨露养天和。

虬枝终拟栖仙鹤，云叶行看施女萝。纵与蒿莱暂同植，大夫封宠竟输他。
生日和聂吉甫
文天祥（宋代）

青蒲花未老，黄竹笋初生。
细味诗工部，闲评字率更。
大江流日影，时鸟说春荣。
共作千年计，身谋政自轻。
芗林五十咏·泛宅
杨万里（宋代）

犹道山中浅，仍移水上居。
俗人又剥啄，掉入白芙蕖。
寄刘朴生孝廉武昌
王嘉诜（清代）

越石忧时久枕戈，浪游忽复阻沧波。神州几遍豺狼迹，旷野谁闻兕虎歌。

江汉穷愁荃佩老，乾坤涕泪布衣多。天寒黄鹄矶头路，风雪扁舟奈尔何。
春膏纸
陈槱（宋代）

膏润滋松雨，孤高表竹君。
夜碪寒捣玉，春几莹铺云。
越地虽呈瑞，吴天乃策动。
莫言名晚出，端可大斯文。
句
董俨（宋代）

白云深处访禅扉，一簇楼台锁翠微。
冬日斋中即事六首 其六
陆游（宋代）

东园二亩地，重重作藩篱。我岂妇女哉，避客门不窥。

要当尽彻去，来往无它歧。饭罢忌久坐，时须曳筇枝。
谒楼桑庙
谢铎（明代）

仓皇衣带诏，辛苦武乡侯。西蜀分王地，中山奋迹秋。

蛟龙曾失势，鱼水故相投。千载英雄泪，还同沛水流。
雨后有感
戴复古（宋代）

逐日愁闻雨，今朝喜遇晴。
云开山卖状，月出海生明。
天地有常理，古今无限情。
静中观世变，安得见河清。
遇放猿再作
王仁裕（唐代）

嶓冢祠前汉水滨，饮猿连臂下嶙峋。渐来子细窥行客，

认得依稀是野宾。月宿纵劳羁绁梦，松餐非复稻粱身。

数声肠断和云叫，识是前时旧主人。
庵居
冉觐祖（清代）

结茅就僻境，盘曲下平地。启牖纳日暄，抱膝可假寐。

入春尚凝寒，屋头余雪积。拥炉寡朋俦，折梅代把臂。

案书与瓶花，间杂无行次。抽书惟信手，看花亦随意。

书到赏心时，花香忽入鼻。欣然有至乐，举觞得一醉。

醉醒总自适，脱屣遗名利。为语风尘客，谁能领此致。
寄吕海州
徐积（宋代）

朱轮海上新迎部，玉笋朝中旧立班。曾屈高风来泮水，宜将老立到朐山。

霞张列炬红弥野，潮作飞霜白叩关。三四百州为第一，日华先照郡楼閒。
闰上浣同德久子侄辈避暑退居即事
许及之（宋代）

说著退居心已惬，湖山何况傍绳床。虽无瑟瑟松杉韵，自觉愔愔枕簟凉。

茗碗亲来诗有思，藕花多处语犹香。一旬一日恩休沐，今日恩随日更长。
再次韵 其一
李彭（宋代）

懒觅新诗劝春住，只愁尘爵每空斟。馀酣晚漱沙汀外，未羡明登天姥岑。
画堂春·寄子由
苏轼（宋代）

柳花飞处麦摇波，晚湖净鉴新磨。小舟飞棹去如梭，齐唱采菱歌。
平野水云溶漾，小楼风日晴和。济南何在暮云多，归去奈愁何。
刘将军宝刀歌
周紫芝（宋代）

将军宝刀玉三尺，夜半有光如日赤。苍水使者谁敢扪，蓬头剑日眼不识。

鸊鹈膏莹秋水光，切玉如泥不动芒。秋风夜作蛟龙吼，人言乃是真干将。

知君老将家有种，谈兵论事书撑肠。不愿君持此刀日解三千牛，愿刳月支作饮器，却缠锦绦朝未央。

妖腰乱领不自保，丰狐老猘谁跳梁。酒酣起舞为君语，时危此剑知难藏。
次韵子夷兄弟十首 其八
张耒（宋代）

文园得武皇，引疾常避事。佳哉意殊深，遗迹邈不嗣。

扬公漫投阁，不禁问奇字。致身毁誉外，乃得免疑似。
送张逸人
罗邺（唐代）

自说归山人事赊，素琴丹灶是生涯。床头残药鼠偷尽，

溪上破门风摆斜。石井晴垂青葛叶，竹篱荒映白茅花。

遥知此去应稀出，独卧晴窗梦晓霞。
颂古一百首
释智愚（宋代）

裁书拟欲扣天阁，往往无人可共论。
因得老生轻指拨，临风不觉暗消魂。
暮春
黄庚（元代）

寂寞园林三月时，客中几度见春归。
柳眉绿皱莺无语，花脸红销蝶倦飞。
节物暗催双鬓老，功名长与寸心违。
百年身世成何事，回首西山又落晖。
小重山
张元干（宋代）

谁向晴窗伴素馨。兰芽初秀发，紫檀心。国香幽艳最情深。歌白雪，只少一张琴。

新月冷光侵。醉时花近眼，莫频斟。薛涛笺上楚妃吟。空凝睇，归去梦中寻。
端友以桂浆两樽见惠赋诗六首 其三
陈渊（宋代）

浊者为贤圣是清，古人无复论甘辛。因观表里如冰玉，始信荀杨未尽醇。
赠韦公
魏泰（宋代）

韦公八十馀，位至六尚书。五福惟无富，一生谁得如。

桂枝攀最久，兰省出仍初。
怀竟陵莲花
张耒（宋代）

景湖门外有汀洲，灼灼红莲照碧流。
公子不归时节晚，雨枝风叶卧清秋。
海月岩
戴应魁（宋代）

谁把巉岩巧凿开，分明幻出小蓬莱。
风迎蜃气楼台起，浪涌蟾光宫阙来。
海阔鱼龙自吞里。云深鸾鹤共徘徊。
禅师九座经游处，一访遗踪为拂埃。
颂古九十八首
释印肃（宋代）

孤舟不系弄华亭，无限风光意气清。
善会不干於耳目，岂容声色付元灵。
满朝欢令
佚名（宋代）

未央宫阙丹霞住。十二玉楼挥锦绣。云开雉扇卷珠帘，烟粉龙香添瑞兽。瑶觞一举箫韶奏。环佩千官齐拜首。南山翠应北华高，共献君王千万岁。
灵溪房偶成
陈著（宋代）

随云入宝坊，寄憩正师房。
醉枕老易醒，閒窗春亦忙。
暄风□花气，好客带诗香。
信美难久住，我家山水乡。
别乡友
张昱（元代）

共是他乡客，从游又隔年。老人偏惜别，把臂一茫然。
题祝圣寺
吴儆（宋代）

金碧照征涂，松竹开幽径。
山僧寿八十，腴貌精视听。
囊钵罄锱铢，栋宇事严整。
如公方外人，视世一泡影。
辛勤毕此生，更欲传不泯。
当家茀父菑，居位蠹国政。
冬夜寓怀寄王翰林（一作翰林王补阙）
窦庠（唐代）

满地霜芜叶下枝，几回吟断四愁诗。

汉家若欲论封禅，须及相如未病时。
许善友求偈
释怀深（宋代）

二十亩田供伏腊，无妻无妾自由身。回观万顷良田者，也是人间多事人。
送成季 其一
韩淲（宋代）

才见西来又见归，子陵台下水烟霏。停桡应为一回首，笑杀京尘满客衣。
题祖道篮舆亭
李处权（宋代）

渊明佳致在篮舆，子以名亭德不孤。
异代颇能同臭味，休年犹得见规模。
挂檐明月聊堪问，入坐清风不待呼。
我欲典衣供一斗，兴来能赋百篇无。
点绛唇 依托梁桓真人，见呜鹤余音卷四，案
佚名（宋代）

小小瓢儿，生得天然诧。身矬矮。瓢儿元有口，难开解。认得乾坤，此理谁能解。腰间常道人偏爱。不换金鱼袋。
秋怀
陆游（宋代）

少时本愿守坟墓，读书射猎毕此生。
断蓬遇风不自觉，偶入戎幙从西征。
朝看十万阅武罢，暮驰三百巡边行。
马蹄度陇雹声急，士甲照日波光明。
兴怀徒寄广武叹，薄福不挂云台名。
颔须白尽愈落寞，始读法律亲笞榜。
讼氓满庭闹如市，吏牍围坐高于城。
未嫌樵唱作野哭，最怕甜酒倾稀饧。
平生养气颇自许，虽老尚可吞司并。
何时拥马横戈去，聊为君王护北平。
东园秋雨野苋旅生日采供厨喜而成韵
刘崧（元代）

旅苋无人种，生来自满畦。童童承晓露，濯濯迸秋泥。

瓜蔓虫偏食，茄科草共齐。欣然供采摘，亦足慰羹齑。
浣溪沙
刘仲尹（金朝）

绣馆人人倦踏青。粉垣深处簸钱声。卖花门外绿阴轻。帘幕风柔飞燕燕，池塘花暖语莺莺。有谁知道一春情。
浣溪沙
佚名（宋代）

梅与称名蜡与黄。枝无袅娜色无光。掩檀欺麝冠群芳。结处定缘蜂力就，开时微带蜜脾香。风标不减寿阳妆。
次韵衡山徐监酒同考府学试八首
项安世（宋代）

少时亹亹著新功，老来萧萧渐秃翁。
辜负平生好师友，纳湖云谷两仁翁。
次韵游山寺
汪炎昶（宋代）

龛晕描轻藓，檐阴寞翠藤。
追凉有时客，避难尽无僧。
法界魔为崇，宗风冷欲冰。
不知缘底事，还复有傅灯。
岭右张使君辟园城中台榭池沼皆桂林胜绝处予闻窃向往焉赋得六题 其四 来鹤池
胡应麟（明代）

喷玉千寻望转奇，平开十亩漾涟漪。閒花弄色全依砌，古木丛阴半入池。

云合四山龙起夜，露浓三径鹤来时。吹笙自是神仙客，暂逐双凫到凤墀。
江州尘外亭
洪适（宋代）

使君人物风尘表，亭下纤埃远白蘋。佳传缅怀方外友，漫郎端是社中人。

山光水色长排闼，鹄侣鸿俦已卜邻。莫语软红车马客，香炉峰下有遗民。
沙头
陆游（宋代）

游子行愈远，沙头逢暮秋。
孙刘鼎足地，荆益犬牙州。
鼓角风云惨，江湖日夜浮。
此生应衮衮，高枕看东流。
郊行
释惠高（宋代）

野田分路入谁家，绿树鸣莺坎闹蛙。
过午歇凉人睡足，村村水满稻吹花。
野人家
陈允平（宋代）

绕江生杜若，满地长辛夷。
剪草涂脂抹粉新壁，褰藤缚旧篱。
瓦瓶春貯酒，土灶夜蒸藜。
独步归来晚，东皋雨一犁。
如梦今
杨韶父（宋代）

凉月薄阴犹殢。红豆一枝秋思。门外几重山，山外行人千里。归未。归未。又是菊花天气。
夸红槿
徐凝（唐代）

谁道槿花生感促，可怜相计半年红。

何如桃李无多少，并打千枝一夜风。
将之岭东劝学，沈涛园廉访以长句见送，次韵奉答，兼柬岑云阶、张坚白
丘逢甲（清代）

十年重作广州客，斜日朝台感今昔。上将高谈横海坛，经师别换名山席。

要令五管盛文治，万派新潮海天碧。少年豪想鲲鹏化，群蛮犷俗豚鱼格。

朝廷正用名臣后，畀养人才培国脉。使节联翩后先至，侯伯谷蒲耀圭璧。

并念先公竹马儿，虽作荒伧犹护惜。平生空慕仓海君，无力能褫虎狼魄。

新交子房偏我厚，卧我元龙楼百尺。门前更留京兆马，明月清尊永佳夕。

青眼高歌送我东，惜我才薄无能役。神州百年感桓温，广武一叹同阮籍。
大涤洞 其一
赵希焄（宋代）

门敲石鼓叩神灵，洞府巉岩杳霭深。直欲九渊惊睡玉，须凭一炷爇香沉。

几年曾救桑林旱，今日还书鲁史霖。妙句不妨留大涤，要知栖凤也来吟。
初秋四首 其四
陆游（宋代）

兀兀终年醉，空空四壁穷。那知双雪鬓，又度几秋风。

高枕三峰老，深衣独乐翁。骑驴向何许，搢箠有蛮童。
浣溪沙 联句
阚寿坤（清代）

画歇棋停扫落花。闲招蝴蝶近窗纱。

循廊刚欲过人家。

偏又回身穿槛去，粉衣未忍扑欹斜。忙时翻恨竹帘遮。
谢宜黄乐奇卿投诗
曾丰（宋代）

大初分气入三才，诗与吾生一处来。
胸次融教成乐国，笔头点出是春台。
摘君句眼诗三复，撩我吟肠月久回。
机械相投意相得，交盟不结自陈雷。
和陶饮酒二十首
苏轼（宋代）

二豪诋醉客，气涌胸中山。
漼然似冰释，亦复在一言。
啬气实其腹，云当享长年。
少饮得径醉，此秘君勿传。
次韵和永叔夜闻风声有感
梅尧臣（宋代）

月落夜正黑，风起庭槐端。
窗间星动摇，枕上人寤叹。
所叹吹阴云，苦热弥不欢。
当其气莫出，曷若无衣寒。
虚堂卧竹簟，汗体如露漙。
驱蚊爇蒿艾，宁复袭芝兰。
煎灼一如此，衰枯谁可完。
消磨任寒暑，安有不死丹。
三伏已过二，炎赫应渐残。
试看蜣蜋虫，辛勤方转丸。
焉得从钓舟，逆上严子湍。
此事人所易，谢荣为独难。
谁顾万古名，黑石时镌刊。
风声不用撼，床头闲素纨。
四月晦日小雨
陆游（宋代）

霏霏乱点暗朝光，蔌蔌奇声渡野塘。
一浦未输新涨绿，四郊聊压旱尘黄。
风生团扇清无暑，衣覆熏笼润有香。
竹屋茆檐得奇趣，不须殿阁咏微凉。
顷尝梦至善生院赋诗一联己丑七月十三日因游
周必大（宋代）

门外千竿竹绕墙，清风终日注回廊。
五年未续梦中梦，得得来追三伏凉。
寿王一如先生七十，即次其自寿诗韵
夏子威（清代）

风入龙门满座春，先生杖履俨如神。词源难罄曹仓富，书绪频如杜库新。

行岁正逢丁有尾，问年欲数亥为身。由来矍铄徵眉寿，侍坐何曾见欠伸。
淮阴有韩亭枚亭步舣舟亭下作
晁端彦（宋代）

韩枚步骘建三亭，故显当时将相名。遐想古人兴废事，乃知英杰此中生。
【正宫】端正好_俺便似画图
邓玉宾（元代）

俺便似画图中，帏屏上，云游遍林影湖光。闲中气味三千丈，抵林少归去来
的陶元亮。
【滚绣球】想这皇帝王，至秦始皇，霸图相尚。前后两汉兴亡，魏许昌，晋
建康，六朝隋炀，闹纷纷五代残唐。看这名标青史人千古，只是睡足黄粱梦一场，
兀的回首斜阳。
【倘秀才】将着两裹儿三神二黄，几卷儿丹经药方，草履藤冠布懒长。棕毛
扇，鹿皮囊，拖一条落藜拄杖。
【呆骨朵】常随着莺儿燕子闲游荡，春风柳絮颠狂。问甚木碗椰瓢，村醪桂
香。乘兴随缘化，好酒无深巷。醉归天地窄，高歌不问腔。
【伴读书】谁羡他登金马上玉堂，碧油幕莲花帐。白鹿坡前元戎将，五更鼓
角声悲壮。比及到凌烟阁上功臣像，经了些阔剑长枪。
【笑和尚】不如俺悠、悠、悠，一溪云竹笋香，厌、厌、厌，三月火桃花浪，
纷、纷、纷，千顷雪松花放。拾、拾、拾，瑶草芳，采、采、采，灵芝旺，来、
来、来，长生药都无恙。
【叨叨令】更有这风鬟雾鬓毛女飘飘样，春花秋草獐鹿呆呆痴痴相。青
天白日藤葛笼笼葱葱障，朝云暮雨山水崎崎岖岖当。好乐陶陶也么哥，笑欣欣也
么哥，兀的是俺信白田茅舍境界里的优优游游况。
【朝元七煞】养的这西山白虎精神爽，东海青龙不可当。一气初生，两爻复
后。四象相关，三姓中央。西南月偃，一笑是吾乡。
【二】甲庚会处真无妄，戊巳门开迸电光。金鼎烹铅，玉炉抽汞，媒合是黄
婆。匹配在丹房。向那朝元路上，巡甲子玩阴阳。
【三】稳乘着三更月底鸾声往，高驭着万里风头鹤背霜。五岳十洲，洞天福
地。方丈蓬莱，箫鼓笙簧。动着俺这仙人家的乐音，朝玉阙拜虚皇。
【四】兀的天门日射黄金榜，紫府烟笼白玉墙。有五凤朱楼，九龙丹陛。玉
磬金钟，鼓奏鸡唱。天一和太一，分七政布魁罡。
【五】静鞭三下如雷响，阶下时直报日光。左有青龙，右分白虎。后委玄冥，
朱雀在南方，凤凰池上，依八卦摆班行。
【六】三十六天贤圣分着君长，二十八宿星辰列着队仗。更有七十二座诸天，
二十四位官福。五岳灵祗，四海龙王。天蓬黑煞，持斧铖镇在阶傍。
【七】旌幢旗帜金仪仗，剑戟冠缨玉佩。却更日暖风微，云舒霞散。玉女
金童，侍立成双。珠帘半卷，通明殿幌金光。
【收尾】九天帝敕从中降，云冕齐低玉简长。铭心听，敢窥仰。转诏罢，复
两相。有刑罚，有恩赏。承天符，散四方。与仙班，怎比量？戴金冠，衣鹤氅。
宴佳宾，饮玉浆。造化论，劫运讲。归来时袖满天香，又把这西王母蟠桃会上访。
村居书事
陆游（宋代）

书收鼠啮犹堪读，柿拾鸦残亦自甜。
动念不如姑省事，智谋老健恐难兼。
【中吕】满庭芳_寄友香笼锦
任昱（元代）

寄友
香笼锦帏，歌讴白苎，人比红梅。风流杜牧新诗意，字字珠红。桑落酒朝开绮席，杜陵花夜宿春衣。陶然醉，金勒马嘶，归路柳边迷。
春暮
云扃睡起，香销宝鼎，暖试罗衣。甫能宴罢兰亭会，又见春归。花片片翻成燕泥，柳依依也锁蛾眉。重门闭，绿阴树底，怕听杜鹃啼。
远景
白玉蟾（宋代）

岸树冥茫外，人家点画中。
断烟分紫翠，残照抹青红。
奉和圣制幸韦嗣立庄应制
苏颋（唐代）

树色参差隐翠微，泉流百尺向空飞。

传闻此处投竿住，遂使兹辰扈跸归。
五月东鲁行答汶上君
李白（唐代）

五月梅始黄，蚕凋桑柘空。
鲁人重织作，机杼鸣帘栊。
顾余不及仕，学剑来山东。
举鞭访前途，获笑汶上翁。
下愚忽壮士，未足论穷通。
我以一箭书，能取聊城功。
终然不受赏，羞与时人同。
西归去直道，落日昏阴虹。
此去尔勿言，甘心为转蓬。
偈颂二十九首 其十三
释清了（宋代）

莫怪石头饶舌，便道灵源明皎洁。功成照不失虚，妙尽明无间歇。

如今果尔难藏，尽逐秋光漏泄。为报海内道人，参取个中时节。